次韻曾守懷玲瓏山
作者：沈與求
朝代：宋

paragraphs: 泉石有膏肓，料理費和緩。
風埃客子游，夢想略相半。
端如饜羊酪，投匕念鄉饌。
懷哉小玲瓏，舊賞記酣宴。
玉女下雲窗，輕我年未冠。
誅茅老三間，此意已懸斷。
少須草堂資，兩足那可絆。
謝公愛東山，自結尋幽伴。
詩筒忽相先，紙價豈容賤。
流傳從使君，感此歸思亂。
擷蘭躡危根，潄石俯長磵。
野性等麋鹿，百嗜寧食薦。
攬衣中夜興，測漏疾流盼。
扃步愧駑筋，卑飛傷短翰。
正使屐齒折，未救斧柯爛。
時節脱復徂，遲莫空浩歎。
何當脂下澤，去路鬰交貫。